இலங்கைத்தீவின் துரைத்தனத்தார் பத்திலொரு கடமை வாங்கி வருகிறார்களே! அது இரகசியமானதா? யாவரும் அறியத்தக்கதாய்த் தானேயிருக்கிறது! இப்படி ஓரரசாட்சியிலேயே ஓரிடத்தில் ஒரு விதமும், மற்றோரிடத்தில் மற்றொரு விதமுமாய் நடந்து வருகிறதே! இதென்ன! ஒன்றை இடுக்கிக் கொண்டு, ஒன்றை நடத்திக்கொண்டு போவதாயிருக்கிறதல்லவோ? இது தர்மமா? தாய்க்குப் பிள்ளைகளிடத்தில் பக்ஷபாதமுண்டா? அவள் தான் பெற்ற பிள்ளைகளையெல்லாம் சீராய் நடத்த வேண்டுமல்லவா? இந்தப் பிரதேசத்தில் கோதாவரி முதலிய ஆறுகளிற் பிரபலமான அணைக்கட்டுகளையும், பலவிடங்களிற் பெரிய சிறிய அளவிற்கு வாராவதிகளையும், மழை பெய்கின்ற நீரெல்லாம் பாழ்க்கிறைத்ததுபோல வீணாய்ப் போகாமல், 'பாழாய்ப் போகிறது பசுவின் வாயிலே' என்பதாக ஆற்றின் வழியே கால்களினாலோடி அந்தந்தக் கிராமங்களுக்குப் போய்ப் பாய்ந்து பயன்படும்படி எண்ணத்தொலையாத கிளைக்கால்வாய்களையும், சீக்கிரத்தில் நினைத்தவிடத்திற் சேர்கிறதற்கு இருப்புப் பாதைகளையும், தூரதேச சமாசாரங்களை எளிதிலறிகிறதற்கு ஆச்சரியமான மின் தபாற் கம்பிகளையும், வண்டி, மாடு, குதிரை, மனிதர்கள் போக்கு வரவு செய்வதற்கு விசாலமும், நெடுமையுமாயிருக்கிற பற்பல சாலைகளையும் உண்டாக்கி, அனேக ஜில்லாக்கள் தாலூக்காக்களில் தமிழ் தெலுங்கு முதலாகிய சுதேச பாஷையும் இங்கிலீஷ் பாஷையும் நாநாஜாதிப் பிள்ளைகளும் படிக்கும்படி பாடசாலைகளையும், அவரவர்களுக்கு வரும் வியாதிகளை மருந்து கொடுத்து நிவர்த்திசெய்து சொஸ்தப்படுத்தும்படி அங்கங்கே வைத்திய சாலைகளையும் ஸ்தாபித்து, அப்பாட சாலைகளில் பலநூற் பயிற்சியுள்ள நிபுணர்களாகிய உபாத்தியாயர்களையும், வைத்திய சாலைகளில் தன்வந்தரி போல மிகவும் திறமான வைத்தியர்களையும் ஏற்படுத்தி வைத்து, மோரீசு முதலாகிய தீவுகளுக்குப்போய் வருகிற கூலி ஜனங்கள் அவ்வவ்விடங்களில் தமக்கேற்ற உதவிகளையும் மற்றும் தமது கோலின்கீழ் வாழ்வாரெல்லோரும் எவ்விதமான நன்மைகளையும் பெறும்பொருட்டுப் பொருளைப் பொருள்செய்யாமல் மிதமறச் செலவு பண்ணி, அதற்கு வேண்டிய முயற்சிகளைத் தாமதமில்லாமற் செய்து வருகிறதுமல்லாமல், சிலர் சொல்லுகிறபடி, இனி அங்குள்ள சிரெஸ்ததார், தாசீல்தார் முதலானவர்களுக்குச் சம்பளத்தை அதிகப்படுத்தி, எங்கும் ஒரே சீராகப் பிரஜைகளுக்கு அதிக சௌக்கியத்தை உண்டுபண்ணக் கருத்துக் கொண்டுமிருக்கிற தருமதுரைகளாகிய மாட்சிமை தங்கிய கவர்ன்மெண்டார் அல்லும் பகலும் ஓய்வில்லாமற் புருஷன் பெண்சாதி புத்திரன் புத்திரிகள் முதலாகக் குடும்பத்திலுள்ள ஆண், பெண், பாலர், விருத்தர், படியாள் முதலிய வேலைக்காரரோடும், பள்ளத்திலும், மேட்டிலும், சேற்றிலும், தண்ணீரிலும், மழையிலும், வெயிலிலும், பனியிலும், குளிரிலும், காற்றிலும், மாறாமற் சரீரம் வருந்த உழைத்துப் பாடுபட்டும் செம்மையாய்ப் பலன் அனுபவிக்கப்பெறாமல், என்ற வண்ணமாக, உதரநிமித்தத்தினால் மிகவும் துக்கிக்கின்ற மேற்படி எளிய குடிஜனங்களை 'நாட்டுக்கு நல்ல துரை வந்தாலும், தோட்டிக்குப் பில்லுச்சுமை சுமப்பது போகாது' என்பதாக நினைத்தும் பாராமுகமாய்க் கைவிட்டிராமல், அன்பு கூர்ந்து, தயையுடனே விசாரணை செய்து, இவர்களும் மற்றவர்களைப் போலச்சுகமாய் ஜீவனம் பண்ணும்படி இப்பொழுது தாங்கள் செய்து வருகிறவைகளுடனே இன்னுமேதாவாது சிறிது சகாயமுண்டாகச் செய்தால், அது சகலத்திலும் பிரதானமான லோகோபகாரமாயிருக்கும். ஐந்து 'பயனில் உழவு' முற்றிற்று. பார்க்க: விநோதரசமஞ்சரி 4.கற்றாய்ந் தொழுகல் 6.மகாபண்டிதனைச் சிறுபிள்ளை வென்றது